L 63/6
FI
Euroopan unionin virallinen lehti
28.2.2023
(24)
Elpymis- ja palautumissuunnitelmien kaikki toimenpiteet olisi toteutettava sovellettavan unionin ja kansallisen ympäristösäännöstön mukaisesti, erityisesti ympäristövaikutusten arvioinnin ja luonnonsuojelun osalta.
Niiden toimenpiteiden osalta, joihin sovelletaan poikkeusta ”ei merkittävää haittaa” -periaatteesta, jäsenvaltioiden olisi pyrittävä mahdollisuuksien mukaan tyydyttävällä tavalla rajoittamaan asetuksen (EU) 2020/852 17 artiklassa tarkoitetuille ympäristötavoitteille mahdollisesti aiheutuvaa haittaa ja lieventämään haittaa muilla toimenpiteillä, myös REPowerEU-lukujen toimenpiteillä.
(25)
REPowerEU-lukujen olisi oltava johdonmukaisia jäsenvaltioiden kansallisten energia- ja ilmastosuunnitelmien ja asetuksessa (EU) 2021/1119 vahvistettujen unionin ilmastotavoitteiden kanssa.
(26)
Kun otetaan huomioon Euroopan vihreän kehityksen ohjelma Euroopan kestävän kasvun strategiana ja ilmastonmuutoksen torjumisen merkitys Pariisin sopimuksen ja Yhdistyneiden kansakuntien kestävän kehityksen tavoitteiden täytäntöönpanoa koskevien unionin sitoumusten mukaisesti, tukivälineellä edistetään ilmastotoimien valtavirtaistamista ja ympäristökestävyyttä sekä yleistavoitetta, jonka mukaan 30 prosenttia unionin talousarvio­ menoista osoitetaan ilmastotavoitteiden tukemiseen.
Tätä varten tukivälineestä tuettavilla toimenpiteillä, jotka sisältyvät jäsenvaltioiden elpymis- ja palautumissuunnitelmiin, olisi edistettävä vihreää siirtymää, luonnon monimuotoisuus mukaan luettuna, tai siitä aiheutuviin haasteisiin vastaamista, ja niiden olisi oltava määrältään vähintään 37 prosenttia elpymis- ja palautumissuunnitelman kokonaismäärärahoista ja vähintään 37 prosenttia REPowerEU-luvun toimenpiteiden arvioiduista kokonaiskustannuksista asetuksen (EU) 2021/241 VI liitteessä vahvistetun ilmastonseurantaan sovellettavan menetelmän perusteella.
Kyseistä menetelmää olisi käytettävä vastaavasti niiden toimenpiteiden yhteydessä, joita ei voida suoraan kohdistaa johonkin kyseisessä liitteessä lueteltuun tukitoimialaan.
Jos asianomainen jäsenvaltio ja komissio niin sopivat, ilmastotavoitteisiin myönnettävän tuen laskukertoimia olisi voitava nostaa 40 tai 100 prosenttiin yksittäisten investointien osalta elpymis- ja palautumissuunnitelmassa esitetyn mukaisesti, jotta voidaan ottaa huomioon liitännäiset uudistustoimenpiteet, joilla lisätään uskottavasti niiden vaikutusta ilmastotavoitteisiin.
Tätä varten ilmastotavoitteisiin myönnettävän tuen laskukertoimia olisi voitava nostaa enintään 3 prosenttiin elpymis- ja palautumissuunnitelman määrärahoista yksittäisten investointien osalta.
Tukivälineellä olisi tuettava toimia, jotka ovat kaikilta osin unionin ilmasto- ja ympäristönormien ja -painopisteiden sekä ”ei merkittävää haittaa” -periaatteen mukaisia.
(27)
Jäsenvaltioiden olisi tarvittaessa sisällytettävä REPowerEU-lukuihin toimenpiteitä, joilla on rajatylittävä tai useita maita kattava ulottuvuus tai vaikutus, kuten komission viimeisimmässä tarvearvioinnissa todetaan, ja jotka edistävät muun muassa eurooppalaisen lisäarvon luomista.
Olisi myös otettava huomioon, että yhdessä jäsenvaltiossa toteutetuilla toimenpiteillä voi olla heijastusvaikutuksia muihin jäsenvaltioihin.
Komission olisi helpotettava jäsenvaltioiden välistä yhteistyötä mahdollisimman varhaisessa vaiheessa sellaisten toimenpiteiden kehittämiseksi REPowerEU-lukuihin, joilla on rajatylittävä tai useita maita kattava ulottuvuus tai vaikutus.
Jäsenvaltioiden olisi pyrittävä takaamaan, että kyseisten toimenpiteiden osuus REPowerEU-luvun toimenpiteiden arvioiduista kustannuksista on vähintään 30 prosenttia.
Sellaisten toimenpiteiden lisäksi, joilla on rajatylittävä tai useita maita kattava ulottuvuus tai vaikutus, sellaisten kansallisen tason toimenpiteiden, joilla edistetään energian toimitusvarmuutta koko unionissa REPowerEU-tavoitteiden mukaisesti, erityisesti siltä osin kuin on kyse komission viimeisimmässä tarvearvioinnissa yksilöityjen olemassa olevien pullonkaulojen poistamisesta energian siirrossa, jakelussa ja varastoinnissa, mikä lisää mahdollisuuksia rajatylittäviin siirtoihin jäsenvaltioiden välillä, olisi katsottava olevan rajatylittävä tai useita maita kattava ulottuvuus tai vaikutus.
Myös toimenpiteillä, joilla vähennetään riippuvuutta fossiilisista polttoaineista ja vähennetään energian kysyntää, olisi katsottava olevan myönteisiä rajatylittäviä vaikutuksia, koska ne vapauttavat edelleen kapasiteettia tai tarjontaa muille jäsenvaltioille.
(28)
Olisi lisättävä asianmukainen arviointiperuste, jonka perusteella komissio voi arvioida REPowerEU:n lukujen uudistusten ja investointien rajatylittävää tai useita maita koskevaa ulottuvuutta tai vaikutusta.